અત્રે ઉલ્લેખનીય છે કે અમદાવાદ મ્યુનિસિપલ કોર્પોરેશનની ટીપી કમિટી અને ઔડા બોર્ડ દ્વારા લક્ષ્મીપુરા ગોપાલપુર સૈજપુરના ૧૦૦થી વધુ સર્વે નંબરને ખેતી ઝોનમાં બદલીને રહેણાક ઝોન કરવાની દરખાસ્ત મંજૂર કરાઇ હતી, જેમાં વસાણી બિલ્ડર અને તેમના પરિવારના ૩૦થી વધુ સર્વે નંબર હતા. આ ઝોન ફેર જમીનની દરખાસ્ત અંગે ભાજપના પ્રદેશ ખજાનચી સુરેન્દ્ર પટેલ અને ભાજપના ધારાસભ્ય નલીન કોટડિયાની ઝોન ફેર અંગે થયેલી વાતચીત અંગેનું રેકોર્ડિંગ વાયરલ થતાં સુરેન્દ્ર પટેલે આ બાબતે ખોડલધામવાળાએ ઝોન ફેરની દરખાસ્ત માટે ભલામણ કરી હતી તે બાબતનો સ્વીકાર કર્યો હતો. સમગ્ર ઘટનામાં પક્ષને એટલે કે ભાજપને ચાર કરોડ રૂપિયાનું ફંડ આપવાના બદલે ઝોન ફેર કરાયો હોવાની વાત ચર્ચાઇ રહી છે.